CELEX: 
Language: hr
Date: 2017-12-18 00:00:00
Title: DELEGIRANA UREDBA KOMISIJE (EU) …/... o utvrđivanju specifikacija za provedbu obveze iskrcavanja bakalara i iverka zlatopjega u ribarstvu Baltičkog mora

OBRAZLOŽENJE
            
            
               1.KONTEKST DELEGIRANOG AKTA
            
            
               Jedan od osnovnih ciljeva zajedničke ribarstvene politike (ZRP) postupno je napuštanje prakse odbacivanja ulova u svim vrstama ribolova Europske unije uvođenjem obveze iskrcavanja na temelju Uredbe (EU) br. 1380/2013 o ZRP-u
                  1
               . Namjera je bolje iskoristiti dostupne resurse i odgovoriti na pritisak javnosti da se stane na kraj praksi bacanja utržive ribe natrag u more. Procjenom učinaka za potrebe zadnje reforme ZRP-a utvrđeno je da velike količine odbačenog ulova uvelike utječu na nedostatnu ekološku održivost ZRP-a
                  2
               .
            
            
               U skladu s člankom 15. stavkom 1. točkom (a) ZRP-a, obvezom iskrcavanja u Baltičkome moru obuhvaćene su sve vrste koje podliježu ograničenjima ulova ulovljene u ribolovu malih pelagijskih vrsta, odnosno ribolovu haringe i papalina, te u ribolovu u industrijske svrhe u Baltičkome moru od 1. siječnja 2015. U skladu s člankom 15. stavkom 1. točkom (b) novog ZRP-a od tog se datuma obveza iskrcavanja primjenjuje i na ulov u ribolovu lososa. Osim toga, prema istoj odredbi, od 1. siječnja 2015. obveza iskrcavanja primjenjuje se na vrste koje definiraju ribarstvo, a od 1. siječnja 2017. na sve druge vrste u ribolovu u vodama Unije u Baltičkome moru koje podliježu ograničenjima ulova. Bakalar se smatra vrstom koja definira ribarstvo u Baltičkome moru. Iverak zlatopjeg uglavnom se lovi kao usputni ulov u nekim vrstama ribolova bakalara i podliježe ograničenjima ulova. Stoga se obveza iskrcavanja primjenjuje na bakalar od 1. siječnja 2015., a na iverak zlatopjeg od 1. siječnja 2017. 
            
            
               ZRP-om je predviđen i niz odredaba za lakšu provedbu obveze iskrcavanja. ZRP-om su predviđeni posebni mehanizmi fleksibilnosti koje treba pokrenuti u okviru višegodišnjih planova, ili ako višegodišnji planovi ne postoje, u okviru tzv. planova za odbačeni ulov. Ti su planovi za odbačeni ulov predviđeni kao privremena mjera u trajanju od tri godine. Izrađuju se na temelju zajedničkih preporuka o kojima su se usuglasile skupine država članica iz iste regije ili istog morskog bazena. 
            
            
               Uredbom (EU) br. 1396/2014 uspostavljen je prvi plan za odbačeni ulov u Baltičkome moru, koji obuhvaća obvezu iskrcavanja za stokove bakalara, haringe, papaline, lososa i iverka zlatopjega. Uredba je donesena 2014., a primjenjuje se do kraja 2017.
            
            
               Uredbom (EU) 2016/1139, donesenom 2016., utvrđen je prvi višegodišnji plan upravljanja nakon reforme ZRP-a, a njime su obuhvaćeni stokovi bakalara, haringe i papaline. Ta uredba sadržava i odredbe primjenjive na stokove iverka zlatopjega. 
            
            
               Uredbom (EU) 2016/1139 predviđena je dodjela ovlasti Komisiji za donošenje delegiranih akata u skladu s člankom 18. Uredbe (EU) br. 1380/2013 i utvrđene su posebne odredbe povezane s obvezom iskrcavanja, tj.:
            
            
               (1)izuzeća od obveze iskrcavanja za vrste s visokom stopom preživljavanja nakon što ih se pusti natrag u more;
            
            
               (2)izuzeća de minimis od obveze iskrcavanja: a) ako se u znanstvenom savjetu upućuje na to da bi daljnja povećanja selektivnosti ribolovne opreme bilo teško postići ili b) kako bi se izbjegli nerazmjerno veliki troškovi postupanja s neželjenim ulovom;  
            
            
               (3)odredbe o dokumentaciji ulova; 
            
            
               (4)utvrđivanje minimalnih referentnih veličina za očuvanje radi zaštite juvenilnih morskih organizama.
            
            
               Višegodišnjim planom upravljanja (Uredba (EU) 2016/1139) nisu obuhvaćeni stokovi lososa, stoga bi se za te stokove obveza iskrcavanja trebala nastaviti primjenjivati donošenjem zasebnog delegiranog akta na temelju članka 15. stavka 6. Uredbe (EU) br. 1380/2013.
            
            
               2.SAVJETOVANJA PRIJE DONOŠENJA AKTA
            
            
               Za potrebe provedbe regionalnog pristupa države članice na Baltičkome moru osnovale su regionalni Forum za ribarstvo Baltičkog mora (BALTFISH). Načela i metode rada BALTFISH-a utvrđeni su u Memorandumu o razumijevanju, koji su 13. prosinca 2013. potpisali ministri nadležni za ribarstvo u svakoj državi članici EU-a s izlazom na Baltičko more. 
            
            
               Tijekom rada na dvjema zajedničkim preporukama BALTFISH se savjetovao sa Savjetodavnim vijećem za Baltičko more (BSAC) i ostalim dionicima. S BSAC-om se raspravljalo o planu za odbačeni ulov za Baltičko more na tehničkom sastanku održanom 13. lipnja 2013. u Kopenhagenu i na seminarima foruma BALTFISH održanima 29. travnja 2014. u Rigi i 26. travnja 2017. u Berlinu. 
            
            
               BALTFISH je uzeo u obzir i savjet Znanstvenog, tehničkog i gospodarskog odbora za ribarstvo (STECF), koji je na posebno sazvanim sastancima stručne radne skupine (EWG 13-23
                  3
               , EWG 13-17
                  4
               , EWG 14-06
                  5
                i EWG 17-03
                  6
               ) održanima 2013., 2014. i 2017. državama članicama dao smjernice za sve elemente planova za odbačeni ulov. Na tim su sastancima sudjelovali i pozvani stručnjaci te promatrači iz savjetodavnih vijeća i država članica. 
            
            
               Glavne elemente konačnih zajedničkih preporuka podnesenih Komisiji, koji se odnose na određivanje predmetnih vrsta ribolova, izuzeća na temelju visoke stope preživljavanja i određivanje minimalne referentne veličine za očuvanje za bakalar, ocijenio je STECF na plenarnim sjednicama održanima od 7. do 14. srpnja 2014.
                  7
                i od 10. do 14. srpnja 2017.
                  8
               . 
            
            
               U pogledu tih elemenata STECF je zaključio da zajedničke preporuke uglavnom obuhvaćaju većinu informacija potrebnih za procjenu elemenata kojima se utvrđuje provedba obveze iskrcavanja.
            
         
         
            
               U pogledu izuzeća na temelju visoke stope preživljavanja bakalara i iverka zlatopjega ulovljenih mrežnim klopkama, košarama/vršama, kogolima i pregradama, STECF je zaključio da se zbog činjenice da se s pomoću tog alata ribe ulove u statičnu strukturu mreže, za razliku od, primjerice, zaplećućih mreža ili udica, čini razumnim pretpostaviti da je smrtnost pri korištenju takvim alatom niska, obično manje od 10 %. Međutim, STECF je preporučio daljnje djelovanje kako bi se potvrdila točnost te pretpostavke te provjerile prakse postupanja i prevladavajući ekološki uvjeti. Podrobnije informacije bile bi korisne i za izuzeće u pogledu odbacivanja iverka zlatopjega kako bi se mogla procijeniti reprezentativnost i kvaliteta dobivene procjene preživljavanja odbačenih ulova. 
            
            
               U zajedničkoj preporuci spomenuta je i potreba za izuzimanjem određenih ulova na temelju zakonodavstva koje se odnosi na proizvode ribarstva koji su neprikladni za prehranu ljudi ili životinja, tj. Uredbe (EZ) br. 853/2004
                  9
                i Uredbe (EZ) br. 1881/2006
                  10
               . Međutim to se izuzeće nalazi izvan područja primjene planova za odbačeni ulov u skladu s člankom 15. stavkom 5. Uredbe (EU) br. 1380/2013 za zajedničke preporuke u okviru zajedničke ribarstvene politike. Stoga to izuzeće nije uključeno u ovu Uredbu.
            
            
               STECF je u pogledu minimalne veličine za očuvanje za bakalar zaključio da bi mogli postojati uvjerljivi biološki razlozi za smanjenje minimalne veličine kako bi se smanjile trenutačne razine odbacivanja ulova. U okviru obveze iskrcavanja određivanjem 35 cm kao minimalne veličine za očuvanje za bakalar smanjila bi se razina ulova koji se ne smije prodati za prehranu ljudi. Nije bilo argumenata u pogledu prvog mriještenja koji bi išli u prilog utvrđivanju veličine od 38 cm kao minimalne referentne veličine za očuvanje na Baltiku.
            
            
               Na temelju ocjene STECF-a i interne ocjene službi Komisije, a nakon pojašnjenja određenih točaka zajedničkih preporuka, Komisija smatra da su obje dostavljene zajedničke preporuke u skladu s člankom 15. stavkom 6. Uredbe (EU) br. 1380/2013 kako je prethodno navedeno. 
            
            
               3.PRAVNI ELEMENTI DELEGIRANOG AKTA
            
            
               Sažetak predloženih mjera
            
            
               Glavno pravno djelovanje donošenje je mjera kojima bi se olakšala provedba obveze iskrcavanja.
            
            
               Uredbom se utvrđuju riblje vrste i vrste ribolova na koje bi se posebne mjere primjenjivale, izuzeća na temelju visoke stope preživljavanja te minimalna referentna veličina za očuvanje za bakalar. 
            
            
               Pravna osnova
            
            
               Članak 7. Uredbe Europskog parlamenta i Vijeća (EU) br. 2016/1139.
            
            
               Načelo supsidijarnosti
            
            
               Prijedlog je u isključivoj nadležnosti Europske unije.
            
            
               Načelo proporcionalnosti
            
            
               Prijedlog je u okviru delegiranih ovlasti Komisije predviđenih u skladu s člankom 7. stavkom 1. Uredbe (EU) 2016/1139 i njime se ne zahtijeva izlaženje iz okvira nužnog da bi se postigla svrha te odredbe.
            
            
               Izbor instrumenta
            
            
               Predloženi instrument: delegirana uredba Komisije
            
            
               Druga sredstva ne bi bila primjerena zbog sljedećeg razloga: Komisiji su dodijeljene ovlasti da donese plan za odbačeni ulov s pomoću delegiranih akata. Države članice koje imaju izravan upravljački interes podnijele su zajedničku preporuku. Mjere predviđene u zajedničkoj preporuci i uključene u ovaj prijedlog temelje se na najboljim raspoloživim znanstvenim savjetima i ispunjavaju sve relevantne zahtjeve iz članka 18. stavka 5. Uredbe (EU) br. 1380/2013.
            
            
               DELEGIRANA UREDBA KOMISIJE (EU) …/...
            
            
               оd 18.12.2017.
            
            
               o utvrđivanju specifikacija za provedbu obveze iskrcavanja bakalara i iverka zlatopjega u ribarstvu Baltičkog mora
            
         
         
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2016/1139 Europskog parlamenta i Vijeća o utvrđivanju višegodišnjeg plana za stokove bakalara, haringe i papaline u Baltičkom moru i za ribarstvo koje iskorištava te stokove, o izmjeni Uredbe Vijeća (EZ) br. 2187/2005 i o stavljanju izvan snage Uredbe Vijeća (EZ) br. 1098/2007
                  11
               , a posebno članak 7.,
            
            
               budući da:
            
            
               (1)Jedan od ciljeva Uredbe (EU) br. 1380/2013 Europskog parlamenta i Vijeća
                  12
                postupno je napuštanje prakse odbacivanja ulova u svim vrstama ribolova u Uniji uvođenjem obveze iskrcavanja za ulove vrsta koje podliježu ograničenjima ulova. 
            
            
               (2)U skladu s člankom 15. stavkom 1. točkom (a) Uredbe (EU) br. 1380/2013 obveza iskrcavanja primjenjuje se od 1. siječnja 2015. u ribolovu haringe i papaline te u ribolovu u industrijske svrhe.
            
            
               (3)U skladu s člankom 15. stavkom 1. točkom (b) Uredbe (EU) br. 1380/2013, u ribarstvu Baltičkog mora, osim za vrste koje su obuhvaćene člankom 15. stavkom 1. točkom (a) te uredbe, obveza iskrcavanja primjenjuje se od 1. siječnja 2015. za vrste koje definiraju ribarstvo i od 1. siječnja 2017. za sve druge vrste koje podliježu ograničenjima ulova.  Bakalar se smatra vrstom koja definira ribarstvo u Baltičkome moru. Iverak zlatopjeg uglavnom se lovi kao usputni ulov u nekim vrstama ribolova bakalara. Stoga se, u skladu s člankom 15. stavkom 1. točkom (b) Uredbe (EU) br. 1380/2013, obveza iskrcavanja primjenjuje na bakalar od 1. siječnja 2015., a na iverak zlatopjeg od 1. siječnja 2017.
            
            
               (4)Člankom 15. stavkom 6. Uredbe (EU) br. 1380/2013 predviđeno je da, ako za određenu vrstu ribolova ne postoji višegodišnji plan, Komisija može donijeti plan za odbačeni ulov u kojem se pojedinosti o provedbi obveze iskrcavanja utvrđuju na privremenoj osnovi.
            
            
               (5)Uredbom (EU) br. 1396/2014
                  13
                uspostavljen je plan za odbačeni ulov koji se odnosi na ribolov lososa, haringe, papaline i bakalara u Baltičkome moru. Taj plan za odbačeni ulov uključuje među ostalim izuzeće od obveze iskrcavanja za bakalar i losos na temelju visoke stope preživljavanja utvrđene za te vrste kako je predviđeno u članku 15. stavku 4. podstavku (b) Uredbe  (EU) br. 1380/2013. Uredba (EU) br. 1396/2014 prestaje važiti 31. prosinca 2017. 
            
            
               (6)Uredbom (EU) 2016/1139 uspostavljen je višegodišnji plan za stokove bakalara, haringe i papaline u Baltičkome moru te za vrste ribolova koje iskorištavaju te stokove. Višegodišnji plan sadržava i odredbe primjenjive na stok iverka zlatopjega. Člankom 7. stavkom 1. Uredbe (EU) 2016/1139 Komisiji su dodijeljene ovlasti da donese odredbe povezane s obvezom iskrcavanja s pomoću delegiranog akta na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
            
            
               (7)Danska, Njemačka, Estonija, Latvija, Litva, Poljska, Finska i Švedska imaju izravan upravljački interes u ribarstvu u Baltičkome moru. Te su države članice 31. svibnja 2017., nakon savjetovanja sa Savjetodavnim vijećem za Baltičko more i prikupljanja znanstvenih doprinosa relevantnih znanstvenih tijela, Komisiji dostavile svoju zajedničku preporuku
                  14
               . 
            
            
               (8)U zajedničkoj preporuci predlaže se da se izuzeće od obveze iskrcavanja za bakalar i iverak zlatopjeg koji su ulovljeni mrežnim klopkama, košarama/vršama, kogolima i pregradama te minimalna referentna veličina za očuvanje za bakalar, predviđeni Uredbom (EU) br. 1396/2014, nastave primjenjivati i nakon 31. prosinca 2017. 
            
            
               (9)Zajednička preporuka temelji se na znanstvenim dokazima o visokoj stopi preživljavanja koje je dostavio Forum za ribarstvo Baltičkog mora (BALTFISH), a preispitao Znanstveni, tehnički i gospodarski odbor za ribarstvo (STECF).
            
            
               (10) STECF je izjavio da bi za procjenjivanje reprezentativnosti i kvalitete procjene stope preživljavanja odbačenog ulova bile korisne podrobnije informacije o iverku zlatopjegu. Međutim STECF je zaključio da je zbog činjenice da se s pomoću tog alata ribe ulove u statičnu strukturu mreže, za razliku od, primjerice, zaplećućih mreža ili udica, razumno pretpostaviti da je smrtnost pri korištenju takvim alatom niska.
            
            
               (11)Mjere iz zajedničke preporuke u skladu su s člankom 15. stavkom 6. Uredbe (EU) br. 1380/2013 i stoga bi prema članku 18. stavku 3. Uredbe (EU) br. 1380/2013 trebale biti uključene u ovu Uredbu. 
            
            
               (12)U skladu s člankom 15. stavkom 10. Uredbe (EU) br. 1380/2013 i člankom 7. točkom (d) Uredbe (EU) 2016/1139 mogu se odrediti minimalne referentne veličine za očuvanje radi osiguravanja zaštite juvenilnih morskih organizama. Minimalna veličina od 35 cm za bakalar, uvedena Uredbom (EU) br. 1396/2014, trebala bi se nastaviti primjenjivati, uzimajući u obzir da je STECF zaključio da bi mogli postojati opravdani biološki razlozi da se minimalna referentna veličina za očuvanje utvrdi na 35 cm.
            
            
               (13)U Uredbi (EU) 2016/1139 nije utvrđeno vremensko ograničenje za primjenu izuzeća od obveze iskrcavanja na temelju stope preživljavanja. Međutim primjereno je osigurati da se učinak tog izuzeća redovito preispituje na temelju najboljih raspoloživih znanstvenih savjeta. Ako bude novih dokaza, izuzeće bi trebalo preispitati s obzirom na te dokaze.
            
            
               (14)U skladu s člankom 16. stavkom 2. Uredbe (EU) 2016/1139 ovlast donošenja delegiranih akata u pogledu obveze iskrcavanja dodijeljena je Komisiji za razdoblje od pet godina počevši od 20. srpnja 2016. Stoga je primjereno preispitati učinak izuzeća od obveze iskrcavanja na temelju stope preživljavanja u trećoj godini primjene ove Uredbe.
            
            
               (15)S obzirom na to da Uredba (EU) br. 1396/2014 prestaje važiti 31. prosinca 2017., ova bi se Uredba trebala primjenjivati od 1. siječnja 2018.,
            
            
               DONIJELA JE OVU UREDBU:
            
         
         
            
               Članak 1.
                  Predmet i područje primjene
            
            
            
               Ovom se Uredbom utvrđuju pojedinosti provedbe obveze iskrcavanja bakalara i iverka zlatopjega ulovljenih u ribolovu haringe, papaline i bakalara u Baltičkome moru.
            
            
               Članak 2.
                  Definicije
            
            
               Za potrebe ove Uredbe primjenjuju se sljedeće definicije:
            
            
               „Baltičko more” znači zone ICES-a III.b, III.c i III.d, kako su utvrđene u Prilogu III. Uredbi (EZ) br. 218/2009 Europskog parlamenta i Vijeća
                  15
               .   
            
            
               Članak 3.
               Izuzeće na temelju visoke stope preživljavanja 
            
            
               1.Odstupajući od članka 15. stavka 1. Uredbe (EU) br. 1380/2013, obveza iskrcavanja ne primjenjuje se na primjerke bakalara i iverka zlatopjega ulovljene mrežnim klopkama, košarama/vršama, kogolima i pregradama u ribolovu haringe, papaline i bakalara. 
            
            
               2. Te se vrste, ako su ulovljene izvan raspoložive kvote ili ispod minimalne referentne veličine za očuvanje u okolnostima iz stavka 1., moraju pustiti natrag u more.
            
            
               Članak 4.
                  Minimalne referentne veličine za očuvanje
            
            
               Minimalna referentna veličina za očuvanje za bakalar u Baltičkome moru iznosi 35 cm.
            
            
               Članak 5.
                  Završne odredbe
            
            
               1. Do 1. ožujka 2019. države članice s izravnim upravljačkim interesom Komisiji dostavljaju informacije koje omogućuju procjenu reprezentativnosti i kvalitete procjene stope preživljavanja odbačenog ulova iverka zlatopjega ulovljenog mrežnim klopkama, košarama/vršama, kogolima i pregradama. 
            
            
               2. Znanstveni, tehnički i gospodarski odbor za ribarstvo (STECF) ocjenjuje informacije iz stavka 1. najkasnije do 1. kolovoza 2019.
            
            
               Članak 6.
                  Preispitivanje izuzeća na temelju stope preživljavanja
            
            
               Na temelju savjeta STECF-a Komisija u trećoj godini primjene ove Uredbe procjenjuje učinak izuzeća na temelju stope preživljavanja na predmetne stokove i na vrste ribolova koje iskorištavaju te stokove.
            
            
               Članak 7.
                  Stupanje na snagu
            
            
            
               Ova Uredba stupa na snagu trećeg dana od dana objave u Službenom listu Europske unije.
            
            
               Primjenjuje se od 1. siječnja 2018.
            
         
         
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 18.12.2017.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 354, 28.1.2013., str. 22.
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
               
               
                  
                     (3)
                  
                        https://stecf.jrc.ec.europa.eu/documents/43805/610582/STECF+13-23+-+Landing+obligation+in+EU+Fisheries+-+p1.pdf
               
               
                  
                     (4)
                  
                        https://stecf.jrc.ec.europa.eu/documents/43805/633247/STECF+14-01++Landing+obligations+in+EU+fisheries+-+p2.pdf
               
               
                  
                     (5)
                  
                        https://stecf.jrc.ec.europa.eu/documents/43805/675595/STECF+14-06+-+Landing+obligations+in+EU+fisheries+-+p3.pdf
               
               
                  
                     (6)
                  
                        https://stecf.jrc.ec.europa.eu/c/document_library/get_file?uuid=d54c2307-f95c-45e1-a03b-5fab23a9f82d&groupId=43805
               
               
                  
                     (7)
                  
                        http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
               
               
                  
                     (8)
                  
                        https://stecf.jrc.ec.europa.eu/documents/43805/1780485/STECF+PLEN+17-02.pdf
               
               
                  
                     (9)
                  
                        SL L 139, 30.4.2004., str. 55. 
               
               
                  
                     (10)
                  
                        SL L 364, 20.12.2006., str. 5.
               
               
                  
                     (11)
                  
                        SL L 191, 15.7.2016., str. 1.
               
               
                  
                     (12)
                  
                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EC (SL L 354, 28.12.2013., str. 22.).
               
               
                  
                     (13)
                  
                        Delegirana uredba Komisije (EU) br. 1396/2014 od 20. listopada 2014. o uspostavi plana za odbačeni ulov u Baltičkome moru (SL L 370, 30.12.2014., str. 40.).
               
               
                  
                     (14)
                  
                        „Zajednička preporuka skupine na visokoj razini BALTFISH o nacrtu plana za odbačeni ulov za Baltičko more” od 31. svibnja 2017.
               
               
                  
                     (15)
                  
                        Uredba (EZ) br. 218/2009 Europskog parlamenta i Vijeća od 11. ožujka 2009. o podnošenju statističkih podataka o nominalnom ulovu država članica koje obavljaju ribolov u sjeveroistočnom Atlantiku (SL L 87, 31.3.2009., str. 70.).